b'\n_START_ARTICLE_\nFenek\n_START_SECTION_\nOsnovne zna\xc4\x8dilnosti\n_START_PARAGRAPH_\nV dol\xc5\xbeino meri do 65\xc2\xa0cm vklju\xc4\x8dno z repom, ki je dolg do 25\xc2\xa0cm. Njegova najopaznej\xc5\xa1a zna\xc4\x8dilnost so velika u\xc5\xa1esa, dolga 10 do 15\xc2\xa0cm, ki so dobro prekrvavljena in slu\xc5\xbeijo predvsem za izmenjavo toplote. Te\xc5\xbeak je od kilograma do kilograma in pol._NEWLINE_Spolno zrelost dose\xc5\xbee pri enem letu starosti; feneki se parijo od januarja do marca, samica po 52 dneh skoti leglo z dvema do \xc5\xa1tirimi mladi\xc4\x8di. V ujetni\xc5\xa1tvu \xc5\xbeivi do 12 let. V pu\xc5\xa1\xc4\x8davi pa od 15 do 20 let.\n_START_SECTION_\nNa\xc4\x8din \xc5\xbeivljenja\n_START_PARAGRAPH_\nFenek je no\xc4\x8dno aktivna \xc5\xbeival in pre\xc5\xbeivi najbolj vro\xc4\x8d del dneva v globokem podzemnem brlogu, ki si ga izkoplje ob vzno\xc5\xbeju tanke pe\xc5\xa1\xc4\x8dene plasti. Brlog ima razli\xc4\x8dne hodnike in kamrice. \xc4\x8ceprav je tesno v sorodu s samotarsko navadno lisico, je fenek presenetljivo dru\xc5\xbeabna \xc5\xbeival. Velikokrat so brlogi med seboj povezani, zato \xc5\xbeivi v teh prostorih 10 do 15 \xc5\xbeivali. Vodja skupine je dominantni samec. Tudi odrasle \xc5\xbeivali se med seboj rade igrajo, \xc4\x8deprav je pri navadni lisici igranje dovoljeno le mladi\xc4\x8dem. Pogosto se socializirajo tudi z medsebojnim \xc4\x8di\xc5\xa1\xc4\x8denjem dlake._NEWLINE_Proti ve\xc4\x8deru fenek zapusti svoj brlog in opazuje okolico s kak\xc5\xa1nega skritega prostora v senci grmovja ali skale. Ves \xc4\x8das mirno sedi in \xc4\x8daka na mrak, da se odpravi lovit v pu\xc5\xa1\xc4\x8davo.\n_START_SECTION_\nHrana in lov\n_START_PARAGRAPH_\nHrani se ve\xc4\x8dinoma z mesom, lovi majhne glodavce in ku\xc5\xa1\xc4\x8darice. Fenek ostanke ulova, ki jih ne more pojesti, zakoplje za pozneje. Njegov jedilnik sestavljajo tudi \xc5\xbeu\xc5\xbeelke, pol\xc5\xbei in sade\xc5\xbei (v ve\xc4\x8dini dateljni). Kakor vse pu\xc5\xa1\xc4\x8davske \xc5\xbeivali lahko tudi fenek ve\xc4\x8d \xc4\x8dasa zdr\xc5\xbei brez vode.\n_START_SECTION_\nRaz\xc5\xa1irjenost in habitat\n_START_PARAGRAPH_\nFenek \xc5\xbeivi v pu\xc5\xa1\xc4\x8davah in polpu\xc5\xa1\xc4\x8davah v severni Afriki (Sahari) najdemo pa ga tudi na Arabskem polotoku.\n_START_SECTION_\nOgro\xc5\xbeenost in varstvo\n_START_PARAGRAPH_\nPopulacija feneka se je zaradi intenzivnega lova skozi stoletja zelo zmanj\xc5\xa1ala. Danes je v svojem \xc5\xbeivljenjskem prostoru, \xc5\xa1e posebno na srednjem vzhodu, zelo redka \xc5\xbeival in v nekaterih predelih je fenek popolnoma iztrebljen._NEWLINE_Zaradi njegove dru\xc5\xbeabnosti ga je mogo\xc4\x8de gojiti kot doma\xc4\x8dega ljubljen\xc4\x8dka, vendar ga ne smatramo za udoma\xc4\x8denega in zahteva veliko truda. Zaradi problematike odvzemanja \xc5\xbeivali iz naravnega okolja je gojenje fenekov kontroverzno, pravni status pa je razli\xc4\x8den od dr\xc5\xbeave do dr\xc5\xbeave. Kljub temu obstaja predvsem v ZDA in Kanadi uveljavljena skupnost gojiteljev.'